Mount Wilhelm
Dr Wilhelmbärg (in dr lokale Sproch vu dr Kuman Enduwa Kombuglu, dt. Wilhelmsberg, ängl. Mount Wilhelm) isch mit ere Hechi vu 4509 Meter dr hegscht Bärg vu Papua-Neiginea. Är isch Dail vum Bismarckgebirg.

Am Wilhelmbärg gränze d Provinze Simbu, Western Highlands un Madang anenander.

Dr Wilhelmbärg het sy europäische Name anne 1988 iberchuu, wu dr dytsch Schurnalischt un Forschigsraiser Hugo Zöller uf s Finisterre-Gebirg sideschtli vu Madang gstigen isch un di vier hegschte Bärg vum Bismarckgebirg noch em Rychschanzler Otto Fürst von Bismarck un syne drei Chinder, Marie von Bismarck-Schönhausen, Herbert von Bismarck un Wilhelm von Bismarck, „Ottoberg“, „Mariaberg“, „Herbertberg“ un „Wilhelmsberg“ gnännt het.

Im Augschte 1938 sin dr Leigh Grant Vial, en auschtralische Regierigsbeamte, un zwee Yyhaimischi di erschte gsii, wu noowysli uf dr Bärg gstige sin.

Im Zweete Wältchrieg isch am 22. Mai 1944 e US-amerikanisch Flugzyyg vum Typ F-7A am Bärg abgstirzt.

Bärgstyge 
Zwee Wäg fieren uf dr Gipfel. Dr beliebter isch dr relativ aifach Wäg vum Dorf Keglsugl an dr Stroß vu Kundiawa in dr Provinz Simbu. E zweete, schwirigere Wäg fangt im Dorf Ambullua in dr Western Highlands Province. Di bescht Johreszyt zum Bstyge vum Wilhelmbärg isch vu Mai bis Novämber.

Weblink 

F7-A „Under Exposed“ uf Pacific Wrecks

Fueßnote 

Papua-Neuguinea
Geografii vo Australie und Ozeanie